ai4bharat/Pralekha huggingface dataset:
பெட்ரோலியம் மற்றம் இயற்கை எரிவாயு அமைச்சகம்
அடுத்த ஐந்தாண்டுகளில் 5000 உயிரி எரிவாயு ஆலைகள்: மத்திய பெட்ரோலிய அமைச்சர் தகவல்
மத்திய அரசு வரும் ஐந்து ஆண்டுகளில் மொத்தம் 5 ஆயிரம் அழுத்தப்பட்ட உயிரி எரிவாயு ஆலைகளை  அமைப்பதில் உறுதியாக இருக்கிறது என்று மத்திய பெட்ரோலியம் மற்றும் இயற்கை எரிவாயுத் துறை அமைச்சர் திரு. தர்மேந்திர பிரதான் தெரிவித்தார்.
மலிவு போக்குவரத்துக்கான நீடித்த மாற்று வழி  என்ற முன்முயற்சியை அவர் இன்று தொடங்கிவைத்தார்.
இதன்படி பெட்ரோலியப் பொருட்கள் விற்பனையில் ஈடுபட்டுள்ள பொதுத் துறை நிறுவனங்கள்  இயற்கை எரிவாயு உற்பத்தி ஆலைகளை அமைத்து, அதை வாகனங்களுக்கு விற்பனை செய்வதை ஊக்குவிக்கும் புதிய திட்டத்தை அவர் தில்லியில் இன்று  தொடங்கிவைத்தார். இதற்கான விருப்பம் தெரிவிக்கும் படிவம்  எண்ணெய் நிறுவனங்களின் இணையதளத்தில் அக்டோபர் 1ம் தேதி முதல் 2019ம் ஆண்டு மார்ச் 31ம் தேதி வரையில் இருக்கும்.
நிகழ்ச்சியில் பேசிய அமைச்சர் திரு. தர்மேந்திர பிரதான், “தற்போது தூய்மை இருவார விழா  கடைப்பிடிக்கப்படுகிறது. அதில் உயிரி எரிவாயு பயன்பாடு சரியான வழியாகும்” என்றார்.
அமைச்சர் மேலும் பேசியதாவது:
“உயிரி எரிவாயு சுத்தமானது மட்டுமின்றி விலை மலிவானதும் கூட. எனவே, அதன் பயன்பாட்டை அதிகரிக்க மத்திய அரசு பல்வேறு நடவடிக்கைகளை மேற்கொண்டு வருகிறது. அதன்படி நாடு முழுவதும் அடுத்த ஐந்து ஆண்டுகளில் 5 ஆயிரம் அழுத்தப்பட்ட உயிரி எரிவாயு ஆலைகளை அமைப்பதில் அரசு உறுதியாக இருக்கிறது. இந்த உயிரி எரிவாயு வளத்தைப் பயன்படுத்துவதற்கான உத்தரவாதம் ஆலைகளுக்கு அளிக்கப்படும்.
அதற்கான தொழில்நுட்பத்தைத் தேர்ந்தெடுப்பதில் எவ்வித கட்டுப்பாடும் இருக்காது. நகர எரிவாயு பின்னலுக்காக  அரசு ரூ. 75 ஆயிரம் கோடி முதலீடு செய்யும்.
இவ்வாறு உயிரி எரிவாயு உற்பத்தி போதிய அளவு எரிபொருள் தேவையை நிறைவு செய்வதுடன், வேளாண் கழிவுகள், கால்நடை சாணம், திடக் கழிவுகள் ஆகியவையும் பயன்படுத்தப்படும். இதனால், விவசாயிகளது வருவாய் அதிகரிக்கும். 75 ஆயிரம் பேருக்கு நேரடியாகவும் பல லட்சம் பேருக்கு மறைமுகமாகவும் வேலைவாய்ப்பு கிடைக்கும்.
இந்த உயிரி எரிவாயு துறையில் எண்ணெய் விற்பனை நிறுவனங்கள் மட்டுமின்றி எரிவாயு விநியோக நிறுவனங்களும், சம்பந்தப்பட்ட இதர துறைகளும் பங்கேற்கலாம்.
தற்போது 42 லட்சம் வீடுகளுக்கு குழாய் மூலம் எரிவாயு  வழங்கப்படுகிறது. இது ஒன்பதாவது நகர எரிவாயு பின்னலுக்கான  ஏலம் நடைமுறைப்படுத்தப்படும்போது 300 மாவட்டங்களில் இரண்டு கோடி வீடுகளுக்கு விரிவாக்க அரசு உறுதிபூண்டுள்ளது.”
இவ்வாறு அமைச்சர் திரு.தர்மேந்திர பிரதான் பேசினார்.
மலிவு போக்குவரத்துக்கான நீடித்த மாற்று வழி  திட்டம் வாகன ஓட்டிகள், விவசாயிகள், தொழில்முனைவோர் ஆகிய பல தரப்பட்டவர்களுக்குப் பெரிதும் உதவும். திடக் கழிவுகள் பயனுள்ள வகையில் கையாளப்படும். கார்பன் கழிவுகளைக் கட்டுப்படுத்தி சுற்றுச்சூழல் காக்கப்படும். அத்துடன், அன்னிய கச்சா எண்ணெயைச் சார்ந்திருக்கும் நிலையும் மாறும். விவசாயிகளின் வருவாயை உயர்த்துவது மற்றும் வேலைவாய்ப்பை அதிகரிப்பது என்ற பிரதமரின் கனவை நிறைவேற்றவும் உதவும்.
மேலும் விவரங்களுக்கு : http://www.pib.nic.in/
----------
(Visitor Counter : 385
மத்திய அமைச்சரவை
ஆயுதப் படைகளில் இளைஞர்களை பணியில் சேர்ப்பதற்கான ‘அக்னிபத்’ திட்டத்துக்கு அமைச்சரவை ஒப்புதல்
ஆயுதப்படைகளில் இந்திய இளைஞர்களை பணியமர்த்தும் கவர்ச்சிகரமான திட்டத்திற்கு மத்திய அமைச்சரவை இன்று ஒப்புதல் வழங்கியுள்ளது. அக்னிபத் என்று அழைக்கப்படும் இந்தத் திட்டத்தின்கீழ் பணிக்கு தேர்ந்தெடுக்கப்படும் இளைஞர்கள் அக்னி வீரர்கள் என்று அழைக்கப்படுவார்கள். தேசபக்தியுடன், துடிப்புமிக்க இளைஞர்கள் ராணுவத்தில் நான்கு ஆண்டு காலத்திற்கு பணியாற்ற அக்னிபத் அனுமதிக்கும்.
ஆயுதப்படைகளில் இளைஞர்களை பணியமர்த்துவதற்காக இந்தத் திட்டம் வடிவமைக்கப்பட்டுள்ளது. சமுதாயத்திலிருந்து சமகால தொழில்நுட்ப போக்குகளுக்கு ஏற்ற வகையில் திறமை மிக்க இளைஞர்களை சீருடைப் பணிக்கு ஈர்க்க இது வாய்ப்புகளை வழங்கும். இளைஞர்களை படைகளில் சேர்ப்பதன் மூலம் வீரர்களின் சராசரி வயதை நான்கைந்து ஆண்டுகள் குறைக்க இது வகைசெய்யும். அரசு அறிமுகப்படுத்தியுள்ள மிகப்பெரிய பாதுகாப்புக் கொள்கை சீர்திருத்தமான இது, முப்படைகளிலும் மனிதவளக் கொள்கையை நடைமுறைப்படுத்தும் புதிய அத்தியாயத்தை உருவாக்கும். உடனடியாக அமலுக்கு வரும் இந்தக் கொள்கை முப்படைகளிலும் ஆள்சேர்ப்பை நிர்வகிக்கும்.
இந்தத் திட்டத்தின்கீழ் தேர்வு செய்யப்படும் அக்னி வீரர்களுக்கு, அபாயம் மற்றும் சிரமப்படிகளுடன் ஈர்க்கும் வகையிலான மாதாந்திர ஊதியம் முப்படைகளிலும் வழங்கப்படும். 4 ஆண்டு பணிக்காலம் முடிவடைந்ததும், அக்னி வீரர்களுக்கு சேவா நிதி என்ற ஒரே தடவையிலான தொகுப்பு வழங்கப்படும். அதில் அவர்களது பங்களிப்பு மற்றும் வட்டி ஆகியவை அடங்கும்.
முதலாம் ஆண்டில் மாதாந்திர ஊதியமாக ரூ,30,000 நிர்ணயிக்கப்படும். அக்னி வீரர் தொகுப்பு நிதிக்கு ரூ.9,000 அளிக்கப்படும். எஞ்சிய ரூ.21,000 கையில் கிடைக்கும். 2-ம் ஆண்டில் ரூ.33,000, 3-ம் ஆண்டில் ரூ.36,500, 4-ம் ஆண்டில் ரூ.40,000 ஆக ஊதியம் நிர்ணயிக்கப்பட்டுள்ளது. இதில் 30% பங்களிப்புத் தொகையாகப் பிடிக்கப்படும். எஞ்சிய 70% தொகை வழங்கப்படும். 4 ஆண்டுகளுக்குப் பின்னர் தொகுப்பு நிதியில் செலுத்தப்பட்ட ரூ.5.02 லட்சம் மற்றும் அரசு அளிக்கும் அதே தொகை சேர்த்து வட்டியுடன் சேவா நிதியாக ரூ.11.71 லட்சம் வீரர்களுக்கு வழங்கப்படும். இந்த சேவா நிதிக்கு வருமான வரியிலிருந்து விலக்கு அளிக்கப்படும். இதைத்தவிர பணிக்கொடை மற்றும் ஓய்வூதிய பயன்கள் அளிக்கப்பட மாட்டாது. அக்னி வீரர்களுக்கு பங்களிப்பு அல்லாத ஆயுள் காப்பீடு ரூ.48 லட்சத்துக்கு வழங்கப்படும்.
அக்னிபத் திட்டத்தின்கீழ், 4 ஆண்டு காலத்திற்கு வீரர்கள் பணியமர்த்தப்படுவார்கள் இந்த ஆண்டு 46,000 பேர் பணியில் சேர்க்கப்படுவார்கள். இதற்கான வயது வரம்பு 17.5 வயது முதல் 21 வயதாகும். தேர்ந்தெடுக்கப்படுபவர்கள் மருத்துவ தகுதி பெற்றிருக்க வேண்டும்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 218.93 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 218.93 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.10 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 29,251. மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.07 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 3,884 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,40,51,228.
இந்தியாவில் கடந்த 24 மணி நேரத்தில் 2,797 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,66,839 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 89.67 கோடி  வாராந்திரத் தொற்று 1.30 சதவீதமாக உள்ளது. தினசரித் தொற்று விகிதம் 1.05 சதவீதமாக பதிவாகியுள்ளது.
அறிவியல் மற்றும் தொழில்நுட்பத்துறை
கொவிட்-19 பரவல் சூழலில் மாற்றுத்திறனாளிகள் மற்றும் முதியோர் சந்திக்கும் சவால்களைச் சமாளிக்க உபகரணங்கள், தொழில்நுட்பம், நுட்பங்களுக்கு அறிவியல் மற்றும் தொழில்நுட்பத்துறை ஆதரவு
கொவிட்-19 பரவல் சூழலில், மாற்றுத்திறனாளிகள் மற்றும் முதியோருக்கு ஏற்படும் பாதிப்புகளைக் கட்டுப்படுத்த பல்வேறு முன்முயற்சிகளை மத்திய அறிவியல் மற்றும் தொழில்நுட்பத்துறை மேற்கொண்டுள்ளதுடன், அவர்கள் சந்திக்கும் சவால்களுக்கு தொழில்நுட்பரீதியில் தீர்வு காணும் வழிகளையும் கண்டறிந்துள்ளது.
இத்திட்டத்தின் கீழ், ஆரோக்கியம் மற்றும் சுகாதாரம் தொடர்பான தகவல்களை கல்வியுடன் வழங்கவும், கொவிட்-19 காரணமாக, அறிவுசார் குறைபாடுகளுடன் தனித்திருக்கும் நபர்களுக்கு உற்சாகமூட்டும் விதத்திலும் விழிப்புணர்வை ஏற்படுத்தும் மின்னணு உபகரணத்தை சென்னையிலுள்ள ராஜலட்சுமி பொறியியல் கல்லூரி உருவாக்கியுள்ளது. அறிவுசார் குறைபாடுகள் உள்ளவர்கள் கைபேசிகள் மற்றும் மடிக்கணினிகள் வழியாக வேடிக்கை விநோதங்களைக் கற்றுக்கொள்ள இது உதவும். இந்த மின்னணு உபகரணம் பிற பிராந்திய மொழிகளிலும் மாற்றும் வண்ணம் அமைந்துள்ளது. இதன் பீட்டா பதிப்பு, 200 மாற்றுத்திறனாளி குழந்தைகளால் பயன்படுத்தப்பட்டு வருகிறது.
அணிந்து கொள்ளக்கூடிய உணர்வுக் கருவியை கோவை பிஎஸ்ஜி தொழில்நுட்பக் கல்லூரி உருவாக்கியுள்ளது. இதன்மூலம் வீடுகளில் தனித்திருக்கும் முதியோர் மற்றும் மாற்றுத்திறனாளிகள், தொற்றால் தனிமைப்படுத்தப்பட்டுள்ள மற்றும் தனிமை வார்டுகளில் உள்ளவர்களின் நடவடிக்கைகளை தொலைவில் இருந்தவாறு கண்காணிக்க முடியும். முதியோரின் பலவீன அளவையும் கண்டறியக் கூடியதாக இந்தக் கருவி இருக்கும். அதிக அளவில் உற்பத்தியாகும் போது இந்தக் கருவியின் விலை ரூ.1500 ஆக இருக்கும்.

(Visitor Counter : 160
ஜவுளித்துறை அமைச்சகம்
ஜவுளி அமைச்சகத்தின் செயலாளராக திரு யு பி சிங் பதவியேற்றார்
ஒடிசா பிரிவைச் சேர்ந்த 1985-ஆம் ஆண்டு இந்திய ஆட்சிப் பணி அதிகாரியான திரு யு பி சிங், மத்திய ஜவுளி அமைச்சகத்தின் செயலாளராக இன்று பதவியேற்றார். முன்னதாக, நீர் வளம், ஆறுகள் மேம்பாடு, கங்கை புத்தாக்கத் துறையின் செயலாளராக 2017 டிசம்பர் 1 முதல் அவர் பணியாற்றி வந்தார்.
மத்திய, மாநில அரசுகளில் முக்கிய பதவிகளை வகித்துள்ள அவர், பல்வேறு துறைகளில் நீண்ட அனுபவம் உள்ளவர். நீர் வளம், ஆறுகள் மேம்பாடு, கங்கை புத்தாக்கத் துறையில் 2016 ஜூன் 1 அன்று கூடுதல் செயலாளராக இணைந்த அவர், தேசிய நீர் இயக்கத்தின் இயக்குநராகவும் பதவி வகித்துள்ளார்.
பின்னர் அவர் தூய்மை கங்கைக்கான தேசிய இயக்கத்தின் தலைமை இயக்குநராக 2016 அக்டோபர் 7 அன்று பதிவியேற்றார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1692682
நுகர்வோர் நலன், உணவு மற்றும் பொது விநியோகம் அமைச்சகம்
சமூக ஊடகங்களில் விளம்பரம் மற்றும் கட்டண விளம்பரம் வெளியிடுவதற்கான வழிகாட்டு நெறிமுறைகளை மத்திய அரசு வெளியிட்டுள்ளது
சமூக ஊடகங்களில் வெளியிடப்படும் விளம்பரங்களில் பங்கேற்கும் பிரபலங்கள் மற்றும் முக்கிய பிரமுகர்கள், கட்டணம் விளம்பரம் வெளியிடுவதற்கான வழிகாட்டு நெறிமுறைகளை மத்திய அரசு வெளியிட்டுள்ளது. மத்திய நுகர்வோர் விவகாரங்கள் துறை செயலாளர் திரு ரோஹித் குமார் சிங், இந்த வழிகாட்டு நெறிமுறைகளை புதுதில்லியில் இன்று வெளியிட்டார்.
பாரம்பரியமான அச்சு ஊடகங்கள், தொலைக்காட்சிகள் மற்றும் வானொலிகள் தவிர டிஜிட்டல் ஊடகங்கள் பெரிய அளவில் வளர்ந்துள்ளன. டிஜிட்டல் ஊடகங்களில் விளம்பரங்கள் முறைப்படுத்தப்படவில்லை. முகநூல், ட்விட்டர், இன்ஸ்டாகிராம் போன்ற தளங்களில் வரும் விளம்பரங்களும் முறையற்ற வணிக நடைமுறைகளும் நுகர்வோரை பாதிப்பதற்கு வழி வகுத்துள்ளது.
இந்நிலையில் நுகர்வோர் பாதுகாப்புச் சட்டம் 2019-ன் கீழ் புதிய வழிகாட்டுதல்கள் வெளியிடப்பட்டுள்ளன. முறையற்ற வணிக நடைமுறைகள் மற்றும் தவறான வணிக நடைமுறைகளிலிருந்து நுகர்வோரைப் பாதுகாக்கும் வகையில் இந்தச் சட்டம் நிறைவேற்றப்பட்டுள்ளது.
பொருள்கள் அல்லது சேவைகள் தொடர்பாக ஊடகங்களில் கருத்துத் தெரிவிக்கும் பிரபலங்கள் அது குறித்த உண்மைத்தன்மையை உறுதிப் படுத்திக் கொண்டு வெளியிட வேண்டும் என்று இந்த வழிகாட்டுதல்களில் வெளியிடப்பட்டுள்ளது.
கட்டணம் பெற்று விளம்பரம் செய்தால் அந்த விளம்பரத்தில் கட்டணம் பெற்ற விளம்பரம் என தெரியப்படுத்த வேண்டும் என்றும் அந்த வழிகாட்டு நெறிமுறையில் கூறப்பட்டுள்ளது.
----
AP/PLM/KPG/KRS
(Visitor Counter : 293
உள்நாட்டு விமானப் போக்குவரத்து அமைச்சகம்
சிவில் விமானப் போக்குவரத்து அமைச்சகத்தின் “உடான்“ திட்டம், தலைசிறந்த பொது நிர்வாகத்திற்கான பிரதமரின் விருதுக்கு தேர்வு
மத்திய சிவில் விமானப் போக்குவரத்து அமைச்சகத்தின், பிராந்திய இணைப்புக்கான முன்னோடித் திட்டமான உடான், 2020-ம் ஆண்டுக்கான பொது நிர்வாகப் பிரிவில் சிறந்த திட்டத்திற்கான பிரதமரின் விருதுக்கு தேர்வு செய்யப்பட்டுள்ளது. “மத்திய அரசின் புதுமைக் கண்டுபிடிப்பு“ பிரிவின்கீழ் இந்த விருது வழங்கப்பட உள்ளது.
மத்திய / மாநில அரசு நிறுவனங்கள் மற்றும் மாவட்டங்களில் மேற்கொள்ளப்படும் தலைசிறந்த மற்றும் புதுமையான திட்டங்களை அங்கீகரித்து, பெருமைப்படுத்தும் விதமாக, மத்திய அரசு, இந்த விருதை ஏற்படுத்தியுள்ளது. இலக்குகளை எட்டி சாதனை படைப்பது மட்டுமின்றி, நல்லாட்சி, தரமிக்க சாதனைகள், தொலைதூர இணைப்பு போன்றவற்றை ஊக்குவிக்கும் விதமாக இந்த விருது உருவாக்கப்ட்டுள்ளது. இந்த விருது, ஒரு சுழற்கோப்பை, பாராட்டுச் சான்றிதழ் மற்றும் ரூ.10லட்சம் ஊக்கத்தொகை ஆகியவற்றைக் கொண்டதாகம்.
குடிமைப் பணியாளர் தினமான ஏப்ரல் 21-ந் தேதி, தில்லி விஞ்ஞான் பவனில் நடைபெறும் விழாவில், இந்த விருது சிவில் விமானப் போக்குவரத்து அமைச்சகத்திற்கு வழங்கப்படும்.
உடான் திட்டத்தின்கீழ், 2024-ம் ஆண்டிற்குள் நாட்டில் 100 புதிய விமான நிலையங்களைக் கட்டவும், 2026-ம் ஆண்டிற்குள் 1,000 புதிய வழித்தடங்களில் விமானங்களை இயக்கவும், சிவில் விமானப் போக்குவரத்து அமைச்சகம் திட்டமிட்டு, பணியாற்றி வருவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1817267
சிறப்பு சேவைகள் மற்றும் கட்டுரைகள்
சென்னையில் உள்ள மத்திய திரைப்பட சான்றிதழ் வாரியத்தின் மண்டல அதிகாரியாக திரு டி பாலமுரளி பொறுப்பேற்றார்
சென்னையில் உள்ள மத்திய திரைப்பட சான்றிதழ் வாரியத்தின் மண்டல அதிகாரியாக திரு டி பாலமுரளி இன்று  பொறுப்பேற்றார். இவர் இந்தப்பதவியை 4 ஆண்டுகள் வகிப்பார்.
தஞ்சாவூர் மாவட்டம் பொன்னவராயன் கோட்டை என்ற சிற்றூரில் பிறந்த திரு டி பாலமுரளி காரைக்குடியில் உள்ள மத்திய மின் ரசாயன ஆராய்ச்சி கழகத்தில் ரசாயனம் மற்றும் மின் ரசாயன பொறியியல் பட்டம் பெறுவதற்கு முன் நாட்டுசாலை என்ற இடத்தில் உள்ள அரசு மேல்நிலைப்பள்ளியில் தனது பள்ளிப்படிப்பை முடித்தார். அரசுத்துறை பணியில் சேர்வதற்கு முன் சில ஆண்டுகள் கார்ப்பரேட் துறையில் பணிபுரிந்தார்.
2012-ல் குடிமைப்பணி தேர்வில் வெற்றி பெற்ற இவர், கேரளா தொகுப்பு ஐஏஎஸ் அதிகாரியானார். கேரள அரசின் பதவிக்காலத்தில் பாலக்காடு, பத்தனம்திட்டா மாவட்டங்களில் ஆட்சியராக பணிபுரிந்தார். திரு பாலமுரளி, கேரள சுற்றுலா மேம்பாட்டு கழகம், கேரள மருத்துவ சேவை கழகம் உள்ளி்ட்ட பல முக்கியமான துறைகளின் தலைமைப்பொறுப்பை வகித்துள்ளார்.
சென்னையில் உள்ள மத்திய திரைப்பட சான்றிதழ் வாரியத்தின் மண்டல அதிகாரியாக திரு பாலமுரளி பொறுப்பேற்பதற்கு முன் கேரளாவின் ஊரக வளர்ச்சித்துறையின் ஆணையராகவும், உள்ளாட்சி நிர்வாக முதன்மை இயக்குனராகவும் பதவி வகித்துள்ளார்.
பஞ்சாயத்து ராஜ் அமைச்சகம்
பிராட்பேண்ட் சேவை மூலம் பாரத் நெட் திட்டத்துடன் 1.5 லட்சத்துக்கும் மேற்பட்ட கிராமப் பஞ்சாயத்துக்கள் இணைப்பு : மக்களவையில் தகவல்
பிராட்பேண்ட் சேவை மூலம், பாரத் நெட் திட்டத்துடன் 1.5 லட்சத்துக்கும் மேற்பட்ட கிராமப் பஞ்சாயத்துக்கள் இணைக்கப்பட்டதாக, பஞ்சாயத்து ராஜ் இணையமைச்சர் திரு கபில் மொரேஸ்வர் பாட்டீல் தெரிவித்தார்.
மக்களவையில் அவர் இன்று எழுத்துபூர்வமாகத் தாக்கல் செய்த பதிலில் கூறியதாவது:
நாட்டில் பஞ்சாயத்துக்களின் செயல்பாடுகளைச் சீரமைக்க, டிஜிட்டல் இந்தியா திட்டத்தின் ஒரு பகுதியாக மின்னணு-பஞ்சாயத்து திட்டத்தின் கீழ், மின்னணு-கிராம சுவராஜ் திட்டத்தை மத்திய அரசு அமல்படுத்தியுள்ளது. இத்திட்டம் மூலம் திட்டமிடல், கணக்கியல், நிதிநிலை அறிக்கை, ஆன்லைன் மூலமாக கட்டணம் செலுத்துதல் போன்ற பல செயல்பாடுகள் மேற்கொள்ளப்படுகின்றன.
2021-22ம் நிதியாண்டில், தற்போது வரை 2,53,716 கிராமப் பஞ்சாயத்து வளர்ச்சித் திட்டங்கள் உருவாக்கப்பட்டுள்ளன. 2,25,153 கிராமப் பஞ்சாயத்துக்கள், 2021-22ம் ஆண்டு கணக்கியல் நடவடிக்கைக்கு மின்னணு- கிராம சுவராஜ் திட்டத்தை பின்பற்றுகின்றன. மேலும், 2,24,671 பஞ்சாயத்து ராஜ் அமைப்புகள், மின்னணு- கிராம சுவராஜ் மூலம் ஆன்லைன் பரிவர்த்தனைகளை மேற்கொள்கின்றன. 2020-21ம் நிதியாண்டில், 1,54,091 கிராமப் பஞ்சாயத்துக்கள் ரூ. 48,299 கோடி மதிப்புக்கு ஆன்லைன் பரிவர்த்தனைகளை மேற்கொண்டுள்ளன. 2021-22ம் ஆண்டில் 1,09,565 பஞ்சாயத்து ராஜ் அமைப்புகள் ரூ. 7,699 கோடி அளவுக்கு ஆன்லைன் பரிவர்த்தனைகளை மேற்கொண்டுள்ளன. இதன் மாநில வாரியான விவரங்கள் இணைப்பு 1-ல் கொடுக்கப்பட்டுள்ளன.
அனைத்து கிராமப் பஞ்சாயத்துக்களுக்கும் பிராட்பேண்ட் இணைப்பு வழங்க, பாரத்நெட் திட்டத்தை தொலைத் தொடர்புத்துறை ஒவ்வொரு கட்டமாக அமல்படுத்தி வருகிறது. 16.7.2021ம் தேதி வரை மொத்தம் 1,58,266 கிராமப் பஞ்சாயத்து இணைப்புகள்  இணையவழி சேவைக்கு தயார் நிலையில் உள்ளன.
கொரோனா ஊரடங்குக் காரணமாக, இத்திட்டத்தை நிறைவு செய்வதற்கான இலக்கு தேதி, 2021 ஆகஸ்டில் இருந்து 2023 ஆகஸ்ட் வரை நீட்டிக்கப்பட்டுள்ளது.
26 மாநிலங்களில் ஸ்வாமித்வா திட்டம்:
கிராமங்களில் வீடுகளை வைத்திருக்கும் உரிமையாளர்களுக்கு, ஆவண உரிமை வழங்கும் நோக்கில் ஸ்வாமித்வா திட்டத்தை பஞ்சாயத்து ராஜ் அமைச்சகம் அமல்படுத்தி வருகிறது. ட்ரோன் தொழில்நுட்பம் மூலம் நிலங்கள் படம் பிடிக்கப்பட்டு, வீட்டு உரிமையாளருக்கு சட்டபடியான உரிமை, சொத்து அட்டைகள் வழங்கப்படுகின்றன. ஸ்வாமித்வா திட்டம் பரிசோதனை அடிப்படையில் ஆந்திரப் பிரதேசம், ஹரியானா, கர்நாடகா, மத்தியப் பிரதேசம், மகாராஷ்டிரா, பஞ்சாப், ராஜஸ்தான், உத்தரப் பிரதேசம் மற்றும் உத்தரகாண்ட்டில் 2020-21ம் ஆண்டில் தொடங்கியது. 2021-2025ம் ஆண்டுகளில் இத்திட்டம் நாடு முழுவதும் அமல்படுத்தப்படும். ஸ்வாமித்வா திட்டத்தை அமல்படுத்துவதற்கு மாநிலங்கள் / யூனியன் பிரதேச அரசுகள் இந்தியா சர்வே அமைப்புடன் புரிந்துணர்வு ஒப்பந்தம் செய்ய வேண்டும். இதுவரை 26 மாநிலங்கள் இந்த புரிந்துணர்வு ஒப்பந்தத்தில் கையெழுத்திட்டுள்ளன.
தில்லியில் கிராம உள்ளாட்சி அமைப்புகள் இல்லாததால், அங்கு ஸ்வாமித்வா திட்டம் அமல்படுத்தப்படவில்லை.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1739569
https://pib.gov.in/PressReleasePage.aspx?PRID=1739567
----
(Visitor Counter : 175
பிரதமர் அலுவலகம்
தவத்திரு பிரமுக் ஸ்வாமி மகாராஜின் பிறந்த நாளை முன்னிட்டு பிரதமர் அஞ்சலி
தவத்திரு பிரமுக் ஸ்வாமி மகாராஜுக்கு அவரது பிறந்த தினத்தையொட்டி, பிரதமர் திரு. நரேந்திர மோடி அஞ்சலி செலுத்தினார்.
“தவத்திரு பிரமுக் ஸ்வாமி மகாராஜின் பிறந்த தினத்தையொட்டி, அவருக்கு தலைவணங்குவதில், உலகம் முழுவதிலும் உள்ள லட்சக்கணக்கான பக்தர்களுடன் நானும் இணைகிறேன். அவரது அற்புதமான சேவைகள் மற்றும் மனிதநேய செயல்பாடுகள், ஏராளமான மனிதர்களுக்கு எண்ணிலடங்கா பலன்களை அளித்துள்ளன.
தவத்திரு பிரமுக் ஸ்வாமி மகாராஜின் உயர்ந்த எண்ணங்கள், தொடர்ந்து மக்களுக்கு அனைத்து தடைகளையும் உடைத்தெறிய வழிகாட்டியாக திகழ்கிறது. ஏழை, எளிய மற்றும் பின்தங்கிய மக்களின் வாழ்க்கையில் மாற்றங்களை ஏற்படுத்த, அவரது தொலைநோக்கு எண்ணங்கள் நம்மை எப்போதும் ஊக்குவித்து வருகின்றன.
தவத்திரு பிரமுக் ஸ்வாமி மகாராஜுடன் எனக்கு உள்ள தொடர்பு சிறப்பு வாய்ந்தது. அவருடன் நான் இருந்த நேரங்கள், மறக்க முடியாதவை. அவரிடம் ஆசி பெறும் பேற்றை நான் பெற்றேன். அவரைப் பற்றி, சரங்பூர் பகுதியில் கடந்த ஆண்டு நான் ஆற்றிய உரையை https://www.youtube.com/watch?v=azaYIrMsx5g என்ற வலைதளத்தில் காணலாம்,” என்று பிரதமர் தெரிவித்துள்ளார்.
பாதுகாப்பு அமைச்சகம்
ஆபரேஷன் சகாயம்
தென்கிழக்கு அரபிக்கடல் பகுதியிலும் லட்சத்தீவு மற்றும் மினிகாய் தீவுகளில் டிசம்பர் 10, 2017 அன்று வரை, 11வது நாளாக தென்பிராந்திய கப்பல் படையினர் ஆபரேஷன் சகாயம் நடவடிக்கை மேற்கொண்டு வருகிறார்கள். 9 கடற்படை கப்பல்கள் மற்றும் கைவசம் உள்ள அனைத்து விமானங்களும் சேர்ந்து காணாமல் போன மீனவர்களைக் கண்டுபிடிக்கும் பணியில் ஈடுபட்டுவருகின்றன. நீண்ட தூரம் பயணிக்கும் கப்பல்களும், உளவு பார்க்கப் பயன்படும் பி81 ரக விமானங்களும் மாலத்தீவுப் பகுதிகளில் தேடி வருகின்றன. மீனவ சமுதாயத்தைச் சேர்ந்த சிலர், மாலத்தீவு பகுதிகளில் சில படகுகள் காணப்பட்டதாக தெரிவித்தனர். அதனால் மாலத்தீவு பகுதிகளில் பறப்பதற்கும், அதிவேக ரேடியோ அலைகள் பயன்படுத்துவதற்கும் தூதரகத்தின் மூலம் அதிவேக அனுமதி பெறப்பட்டது. ஆனால் மாலத்தீவைச் சேர்ந்த மக்கள், எந்த ஒரு மீனவரும் கரை ஒதுங்கவில்லை என தெரிவித்திருப்பதாக அதிகாரிகள் அறிவித்துள்ளார்கள்.
நான்கு மீனவர்கள் மற்றும் வட்ட ஆட்சியர் திரு.மோகன்ராஜ் ஆகியோருடன் ஐ.என்.எஸ். சுஜாதா எனப்படும் குளிர்சாதன பெட்டி அடங்கிய கப்பல் டிசம்பர் 10, 2017 அன்று விளிஞ்சியம் துறைமுகத்தில் இருந்து ஆழ்கடல் தேடுதல் பணிக்கு அனுப்பப்பட்டுள்ளது. மீனவர்கள் முழு திருப்தி அடையும் வரையிலும் இந்தத் தேடுதல் தொடரும்.
வழக்கமாக ரோந்துப் பணியில் ஈடுபடும் ஐ.என்.எஸ்.சுபத்ரா கப்பல், லட்சத்தீவு பகுதிகளில் 90 மைல் தூரத்தில் வடகிழக்கில் உள்ள பித்ரா தீவுகளில் தமிழகத்தில் பதிவு செய்யப்பட்ட மில்க்யாஸ், ஃபெலக்ஸியா எனப்படும் இரண்டு மீன்பிடி படகுகளில் 12 மீனவர்கள் கண்டுபிடிக்கப்பட்டனர். மீனவர்கள் கேட்டுக்கொண்டபடி அவர்களுக்கு 1500 லிட்டர் குடிநீர் வழங்கப்பட்டுள்ளது. இந்தக் கப்பல், மேலும் இரண்டு படகுகள் கவிழ்ந்த நிலையில் இருந்ததைக் கண்டுபிடித்தது. அன்னை மற்றும் ஏவிஎம் - இபி துரை எனப்படும் அந்த படகுகளில் எந்த மீனவரும் காணப்படவில்லை. இதுகுறித்து மாநில அரசுகளுக்கு தகவல் தெரிவிக்கப்பட்டுள்ளது.
காவரட்டி தீவுகளுக்கு சுத்திகரிக்கப்பட்ட குடிநீர் வழங்க அமைக்கப்பட்டுள்ள தண்ணீர் சுத்திகரிக்கும்  நிலையம் இன்னும் செயல்படத் தொடங்கவில்லை என்பதால், கடற்படை மூலம் 70 ஆயிரம் லிட்டர் குடிநீர் வழங்கப்பட்டுள்ளது.
ஓகி புயல் பேரழிவுக்குப் பிறகு தென்கிழக்கு அரபிக்கடல் மற்றும் லட்சத்தீவு, மினிகாய் தீவுகளில் நான்கு லட்சம் மைல் சுற்றளவுக்கு இந்திய கடற்படை தேடுதல் நடத்தி, அத்தியாவசிய தேவைகளைச் செய்துகொடுத்துள்ளது.
(Visitor Counter : 112
சமூக நிதி மற்றும் அதிகாரமளித்தல் அமைச்சகம்
துப்புரவுப் பணியாளர் தேசிய ஆணையத்துக்கு புதிய வலைதளம், கைபேசி செயலி தொடக்கம்
துப்புரவுத் தொழிலாளர் தேசிய ஆணையத்திற்கென புதிய வலைதளம், கைபேசி செயலி ஆகியவற்றை மத்திய சமூக நீதி மற்றும் அதிகாரமளிக்கும் துறை அமைச்சர் திரு. தாவர்சந்த் கெலாட் இன்று தில்லியில் தொடங்கிவைத்தார். இதற்கான நிகழ்ச்சியில் ஆணையத்தின் தலைவர், உறுப்பினர்கள், துறையின் பல்வேறு அதிகாரிகள் கலந்துகொண்டனர்.
புதிய வலைதளத்தைத் தொடங்கி வைத்ததற்காக ஆணையத்திற்கு அமைச்சர் பாராட்டு தெரிவித்தார். இது தொடர்பான புகார்கள், குறைகளைக் கவனித்து திறமையான வகையில் தீர்வு காண இந்த வலைதளமும் செயலியும் பெரிதும் பயன்படும் என்றும் அவர் நம்பிக்கை தெரிவித்தார்.
புதிய வலைதளம் அனைவரும் எளிதில் கையாளும் வகையில் அமைக்கப்பட்டுள்ளது. அலுவல் இணையதளங்களுக்கான இந்திய அரசின் வழிகாட்டுலின்படி வடிவமைக்கப்பட்டுள்ளது. ஆணையம் குறித்த அனைத்து விவரங்களையும் கொண்ட விரிவான இணையதளமாக இந்த வலைதளம் அமையும்.
அறிவியல் மற்றும் தொழில்நுட்பத்துறை
விஞ்ஞானிகள், நடிகைகள் தொழில் முனைவோர் உள்ளிட்டோர் தங்களது வெற்றியின் ரகசியத்தை இந்திய சர்வதேச அறிவியல் திருவிழாவில் பகிர்ந்து கொண்டனர்
இந்திய சர்வதேச அறிவியல் திருவிழா 2020-இன் ஒரு பகுதியாக, பெண் விஞ்ஞானிகள் மற்றும் தொழில் முனைவோர் மாநாடு நடைபெற்றது.
இந்த நிகழ்வில், விஞ்ஞானிகள், நடிகைகள், தொழில் முனைவோர் உள்ளிட்ட பல்வேறு துறைகளைச் சேர்ந்த பெண்கள் தங்களது வெற்றிக்கான காரணத்தைப் பகிர்ந்து கொண்டனர்.
பத்மஸ்ரீ விருது பெற்ற திருமிகு கல்பனா சரோஜ், உறுதி, பொறுமை, கடின உழைப்பு, திறமை மற்றும் நம்பிக்கை ஆகியவை வெற்றியை நோக்கி அழைத்துச் செல்லும் வழிகள் என்று கூறினார்.
நடிகை திருமதி ரோகிணி ஹத்தங்காடி, எந்தத் துறையில் பெண்கள் பணிபரிந்தாலும் தங்கள் மனம் சொல்வதைக் கேட்க வேண்டும் என்றும், கடுமையாக உழைக்க வேண்டும் என்றும் கூறினார்.
இதற்கிடையே, இந்திய சர்வதேச அறிவியல் திருவிழா 2020-இன் ஒரு பகுதியாக வேளாண் விஞ்ஞானிகள் கூட்டமும் நடைபெற்றது. மத்திய வேளாண் மற்றும் விவசாயிகள் நல இணை அமைச்சர் திரு கைலாஷ் சவுத்ரி இதை துவக்கி வைத்தார்.
இதில் பேசியவர்கள், தொழில்நுட்பத்தை விவசாயிகள் பயன்படுத்தும் வகையில் அவர்களுக்கு நிதி உதவியும் ஆதரவும் வழங்கப்பட வேண்டும் என்றனர்.
மேலும் விவரங்களுக்கு, இந்த ஆங்கிலச் செய்திக் குறிப்புகளைப் படிக்கவும்
https://pib.gov.in/PressReleasePage.aspx?PRID=1683583
-----
(Visitor Counter : 133
சுகாதாரம் மற்றும் குடும்ப நலத்துறை அமைச்சகம்
மக்களுக்கு நம்பிக்கை குறைவு ஏற்பட்டால், கொவிட் தடுப்பூசியை நான் முதலில் போட்டுக் கொள்வேன் : டாக்டர் ஹர்ஷ் வர்தன்
மத்திய சுகாதாரத்துறை அமைச்சர் டாக்டர் ஹர்ஷ் வர்தன், சமூக இணையதளத்தில் தன்னை பின்தொடர்பவர்களின் கேள்விகளுக்கு இன்று பதில் அளித்தார். இதில் கொவிட் நிலவரம் உட்பட பல விஷயங்கள் பற்றி கேள்வி கேட்கப்பட்டன. இவற்றுக்கு அமைச்சர் திரு. ஹர்ஷ் வர்தன் பதில் அளித்தார்.
கொவிட் தடுப்பூசி அறிமுகம் செய்வதற்கு இதுவரை தேதி நிர்ணயம் செய்யப்படவில்லை எனவும் அடுத்தாண்டின் முதல் காலாண்டில் கொவிட் தடுப்பூசி அறிமுகம் செய்யப்படலாம் எனவும் அவர் தெரிவித்தார். கொவிட் தடுப்பூசி மனிதர்களிடம் பரிசோதனை செய்வதில் முழு முன்னெச்சரிக்கை நடவடிக்கைகளை அரசு மேற்கொண்ட வருவதாக டாக்டர். ஹர்ஷ் வர்தன் தெரிவித்தார். மக்களுக்கு கொவிட் தடுப்பூசி போடுவது பற்றி நிதி ஆயோக் சுகாதாரத்துறை உறுப்பினர் டாக்டர்.வி.கே.பால் தலைமையின் கீழ், தடுப்பூசி மேலாண்மைக்கான நிபுணர் குழு விரிவான உக்தி வகுத்து வருவதாகவும் அமைச்சர் திரு. ஹர்ஷ் வர்தன் தெரிவித்தார். ‘‘தடுப்பூசி பாதுகாப்பு, விலை உட்பட பல விஷயங்கள் குறித்து தீவிரமாக ஆலோசிக்கப்பட்டு வருவதாக அவர் தெரிவித்தார்.
தடுப்பூசி யாருக்கு அவசியம் தேவைப்படுகிறதோ, அவர்களுக்கு முதலில் தடுப்பூசி போடப்படும் என திரு.ஹர்ஷ் வர்தன் உறுதி அளித்தார். மூத்த குடிமக்கள், அபாயமான சூழலில் பணியாற்றுபவர்கள் ஆகியோருக்கு முன்னுரிமை அடிப்படையில் முதலில் போடுவது பற்றி அரசு பரிசீலித்து வருவதாகவும், இது குறித்து ஒருமனதாக முடிவு செய்யப்படும் எனவும் அவர் கூறினார்.
தடுப்பூசி பாதுகாப்பு தொடர்பான அச்சம் குறித்து கேட்கப்பட்ட கேள்விக்கு பதில் அளித்த அமைச்சர் திரு. ஹர்ஸ்வர்தன் , கொவிட் தடுப்பூசி மீது மக்களுக்கு நம்பிக்கை குறைபாடு ஏற்பட்டால், முதல் தடுப்பூசியை தான் மகிழ்ச்சியுடன் போட்டுக் கொள்வதாகவும் அமைச்சர் திரு. ஹர்ஷ் வர்தன் தெரிவித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653777
(Visitor Counter : 154
நிலக்கரி அமைச்சகம்
2021 ஏப்ரல்- அக்டோபரில் சிஐஎல் நிறுவனம் 291.72 மில்லியன் டன் நிலக்கரியை விநியோகித்துள்ளது
நாடாளுமன்றத்தின் மாநிலங்களவையில் மத்திய நிலக்கரி மற்றும் சுரங்கத்துறை அமைச்சர் திரு பிரகலாத் ஜோஷி இன்று கேள்வி ஒன்றுக்கு எழுத்துபூர்வமாக அளித்த பதிலில் கூறியதாவது:
மின் தேவை அதிகரித்ததாலும், இறக்குமதி நிலக்கரியை சார்ந்திருக்கும் அனல் மின் நிலையங்களில் மின் உற்பத்தி குறைந்ததாலும், மழைக்காலத்தில் நிலக்கரி விநியோகத்தில் சில தடைகள் ஏற்பட்டதாலும், கடந்த அக்டோபர் 8ம் தேதி அனல் மின் நிலையங்களில் நிலக்கரி கையிருப்பு 4 நாட்களுக்கு தேவையான அளவுக்குக் குறைந்தது. அதைத் தொடர்ந்து, நிலக்கரி விநியோகம் அதிகரிக்கப்பட்டதால், அனல் மின் நிலையங்களில் நிலக்கரி கையிருப்பு 17.29 மெட்ரிக் டன்னாக அதிகரித்துள்ளது. இது 9 நாட்களுக்கு தேவையான கையிருப்பாகும்.
இந்த ஆண்டு ஏப்ரல் முதல் அக்டோபர் வரை 291.72 மெட்ரிக் டன் நிலக்கரியை நிலக்கரி இந்தியா நிறுவனம் விநியோகித்துள்ளது. இது கடந்தாண்டு இதேகால விநியோகத்தை விட 54 மெட்ரிக் டன் அதிகம்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778473
((Visitor Counter : 110